Veronmaksajain Keskusliitto ry	Lausunto
Kalevankatu 4				
00100 HELSINKI			24.5.2011

Oikeusministeriö

PL 25
00023 VALTIONEUVOSTO

E-mail	oikeusministerio@om.fi

Viite	Lausuntopyyntö 26.4.2011 OM 7/021/2010,
	Oikeusministeriön mietintöjä ja lausuntoja 17/2011

Lausunto työryhmän mietinnöstä: ”Hovi- ja hallinto-oikeusverkoston kehittäminen”

Työryhmän tehtävä ja periaatteelliset kannanotot

Työryhmä ehdottaa Itä-Suomen hovioikeuden ja Kouvolan hovioikeuden yhdistettäväksi. Yhdistetyn hovioikeuden sijaintipaikaksi työryhmä esittää Kouvolaa.  Työryhmä esittää nykyisten kahdeksan hallinto-oikeuden määrän alennettavaksi kuuteen siten, että Rovaniemen ja Oulun hallinto-oikeudet yhdistetään. Näin muodostuvan uuden hallinto-oikeuden sijaintipaikaksi työryhmä ehdottaa Oulua. Työryhmä ehdottaa Kuopion ja  Kouvolan hallinto oikeudet yhdistettäväksi yhdeksi, Kuopioon sijoittuvaksi hallinto-oikeudeksi. 

Työryhmä ehdottaa, että Päijät-Hämeen maakunta siirretään Hämeenlinnan hallinto-oikeuden tuomiopiiriin. Lisäksi työryhmä ehdottaa useita muutoksia hovioikeuksien tuomiopiirijakoon.

Lausunnon rajaus

Veronmaksajain Keskusliitto ottaa tässä lausunnossa kantaa työryhmän ehdotuksiin siltä osin, kuin niillä on välitöntä vaikutusta veroasioiden muutoksenhaussa.

Hallinto-oikeuksien yhdistäminen
Useiden hallinto-oikeuksia koskevien vireillä olevien muutoshankkeiden keskeinen sisältö on hallinto-oikeuden roolin korostaminen yleisenä alueellisena hallintotuomioistuimena. Toteutuessaan se merkitsisi esimerkiksi arvonlisäveroa koskevien valitusten käsittelemistä kaikissa tai ainakin nykyistä useammissa hallinto-oikeuksissa. 

Riittävän asiantuntemuksen turvaamiseksi ja tehokkuuden lisäämiseksi on perusteltua kasvattaa hallinto-oikeuden kokoa, vaikka se väistämättä johtaa samalla paikallistuntemuksen heikkenemiseen ja etäisyyksien kasvamiseen. Pääosin kirjallisen veroprosessin kannalta etäisyyden kasvaminen ei ole veronmaksajan oikeusturvan kannalta merkittävä asia.

Veronmaksajain Keskusliitto pitää työryhmän ehdotuksia hallinto-oikeuksien kehittämisestä perusteltuina ja kannattaa niiden toteuttamista

Teemu Lehtinen		Vesa Korpela
toimitusjohtaja		lakiasiain johtaja